पुलिस ने कहा- जंतर-मंतर पर नहीं आने देंगे, किसान बोले- सब्जी-फल और दूध की सप्लाई बंद करेंगे
दिल्ली के जंतर-मंतर पर रविवार को धक्का-मुक्की के बाद पहलवानों को हिरासत में लिए जाने के मामले में खिलाड़ियों समेत अन्यों के खिलाफ पुलिस ने केस दर्ज कर लिया है। दिल्ली पुलिस ने सरकारी कर्मचारियों के काम में बाधा डालने के आरोप में प्राथमिकी दर्ज की।
जंतर-मंतर पर रविवार को पुलिस से हुई झड़प के बाद पहलवान सोमवार को दिल्ली से घर लौट गए हैं। पुलिस ने कहा कि हमने 38 दिन से धरना दे रहे पहलवानों को हर मुमकिन सुविधा दी थी, लेकिन रविवार को इन लोगों ने कानून तोड़ा।
डिप्टी पुलिस कमिश्नर सुमन नालवा ने कहा- अगर पहलवानों ने अगली बार धरने की इजाजत मांगी तो हम उन्हें जंतर-मंतर नहीं, दूसरी जगह पर भेजेंगे। दरअसल, रविवार को झड़प के बाद रेसलर साक्षी ने कहा था कि अब जंतर-मंतर पर सत्याग्रह करेंगे।
रविवार को नई संसद के सामने महिला महापंचायत बुलाई गई थी। रेसलर्स ने वहां जाने के लिए मार्च निकाला और बैरिकेड्स भी तोड़े। इस दौरान पुलिस के साथ झड़प भी हुई। इसके बाद विनेश फोगाट, साक्षी मलिक, बजरंग पूनिया समेत कई पहलवानों को हिरासत में लिया गया। हालांकि बाद में उन्हें रिहा भी कर दिया गया।
दिल्ली पुलिस ने पहलवानों समेत 109 लोगों पर FIR दर्ज की है। इन पर दंगा फैलाने, सरकारी काम में बाधा डालने जैसे आरोप हैं। इन धाराओं में 7 साल तक कारावास का प्रावधान है।
वहीं, जींद में खापों व किसानों ने पंचायत कर ऐलान किया कि दिल्ली में दूध, सब्जी, फल और अन्य सामान की सप्लाई को बंद करेंगे। किसान आंदोलन की तरह दिल्ली को चारों तरफ से घेर लिया जाएगा।
जंतर-मंतर पर रविवार को पुलिस और पहलवानों में झड़प हुई... तस्वीरें
रिटायर्ड IPS बोले- जरूरत हुई तो गोली मारेंगे, बजरंग का जवाब- बताओ कहां आना है
1. अभी तो सिर्फ घसीटकर फेंका है: रिटायर्ड IPS अस्थाना
रिटायर्ड IPS डॉ. एनसी अस्थाना ने ट्ववीट कर लिखा- जरूरत हुई तो गोली भी मारेंगे। मगर, तुम्हारे कहने से नहीं। अभी तो सिर्फ कचरे के बोरे की तरह घसीट कर फेंका है। दफा 129 में पुलिस को गोली मारने का अधिकार है। उचित परिस्थितियों में वो हसरत भी पूरी होगी। मगर वह जानने के लिए पढ़ा-लिखा होना आवश्यक है। फिर मिलेंगे पोस्टमार्टम टेबल पर!
2. सीने पर खाएंगे गोली: बजरंग पूनिया
बजरंग पूनिया ने अस्थाना को जवाब दिया- ये IPS ऑफिसर हमें गोली मारने की बात कर रहा है। भाई सामने खड़े हैं, बता कहां आना है गोली खाने… कसम है पीठ नहीं दिखाएंगे, सीने पे खाएंगे तेरी गोली। यही बाकी रह गया है अब हमारे साथ करना, तो यो भी सही।
3. देश अपमान नहीं भूलेगा: अखिलेश यादव
यूपी से सपा नेता अखिलेश यादव ने भी पहली बार पहलवानों के समर्थन में ट्वीट किया है। उन्होंने पहलवानों को हिरासत में लिए जाने का वीडियो शेयर करते हुए लिखा- सच्चे खिलाड़ियों का अपमान भाजपा की नकारात्मक राजनीति का खेल है। देश नारी का ये अपमान नहीं भूलेगा।
पहलवानों के सपोर्ट में सेलेब्स और क्रिकेटर
विनेश का आरोप- पुलिस ने पीछा किया, क्या हमारा एनकाउंटर करना चाहते हैं?
विनेश फोगाट ने सोमवार को कहा, "दिल्ली से पहलवान सामान लेकर वापस जा रहे थे तो पुलिस पीछे लग गई। पुलिस ने बताया कि पहलवानों को सिक्योरिटी देनी है। मैंने उनसे पूछा कि हमें रविवार शाम 7:30 बजे थाने से छोड़ा गया था, उसके बाद से ये PSO कहां थे।
पीछा करने की क्या जरूरत है। क्या हमारा एनकाउंटर करना चाहते हो? हो सकता है कि पुलिस के भेष में ये बृजभूषण ने ही भेजे हों। सभी के पास हथियार थे। हो सकता है कि हमारा एनकाउंटर कर दिया जाए।"
साक्षी मलिक ने कहा- खिलाड़ियों के साथ हो रहा बर्ताव दुनिया देख रही
साक्षी मलिक ने कहा, "दिल्ली पुलिस को यौन शोषण करने वाले बृजभूषण के खिलाफ FIR दर्ज करने में 7 दिन लगते हैं और शांतिपूर्ण आंदोलन करने पर हमारे खिलाफ FIR दर्ज करने में 7 घंटे भी नहीं लगाए। क्या इस देश में तानाशाही शुरू हो गई है? सारी दुनिया देख रही है कैसे सरकार अपने खिलाड़ियों के साथ बर्ताव कर रही है। हम वापस जंतर-मंतर पर अपना सत्याग्रह शुरू करेंगे।"
पहलवानों के धरने में अब तक क्या हुआ...
ये खबर भी पढ़ें...
विनेश-संगीता फोगाट, साक्षी रिहा, बजरंग हिरासत में: संसद जाते वक्त पकड़ा था; जंतर-मंतर से पहलवानों के टेंट उखाड़े, FIR दर्ज
संसद की नई बिल्डिंग के सामने पुलिस और धरना दे रहे पहलवानों के बीच झड़प हो गई। पहलवान बैरिकेड्स लांघकर नई संसद की तरफ जा रहे थे। पुलिस ने उन्हें रोका और बजरंग पूनिया, विनेश-संगीता फोगाट, साक्षी मलिक सहित अन्य को हिरासत में ले लिया। इसके बाद पुलिस ने धरना स्थल जंतर-मंतर पर लगे टेंट, कुर्सियां और दूसरा सामान हटाकर शाम 4 बजे उसे पूरी तरह खाली कर दिया (पढ़ें पूरी खबर)